Carcaixent se suma a la commemoració del Dia Mundial de la Lluita contra la Sida
01 de desembre de 2016

Carcaixent

L’Ajuntament de Carcaixent, a través de l’Àrea de Benestar Social, ha organitzat un any més, per a commemorar el Dia Mundial de la Lluita contra la SIDA, una campanya de conscienciació i sensibilització basada en diverses xarrades i tallers pels centres educatius de Carcaixent. L’objectiu de l'actuació és donar resposta als més joves sobre algunes qüestions com ara: què és la SIDA, quina importància té la prevenció, quines pràctiques de risc afavoreixen el contagi i quines són les vies de transmissió.

Concretament, s’han fet tallers informatius amb dinàmiques de grup per a 213 alumnes de 4t d’ESO de l'IES Arabista Ribera, dels col·legis Ave Maria i Sant Antoni. Enguany, també s’hi ha inclòs els alumnes dels cicles formatius d’Automoció i Electrònica de l’IES Arabista Ribera. L’objectiu dels tallers era potenciar la participació, la reflexió, el col·loqui i el debat entre els/les participants. Les xarrades van estar impartides per Isabel Medina, mediadora en sexualitat, que va ser l’encarregada de dirigir el treball en grup perquè els alumnes arribaren, per ells mateixos, a aclarir conceptes bàsics sobre el VIH i la SIDA, i també a obtindre informació rigorosa sobre la malaltia que els permetera corregir-hi conceptes erronis.

Per altra banda, també s’ha editat un informatiu juvenil especial i monogràfic sobre la SIDA per tal que les i els joves puguen disposar d’una informació propera i adaptada al seu llenguatge. A més, també s’ha penjat al balcó de l’Ajuntament una pancarta commemorativa sobre el Dia Mundial de la Lluita contra la Sida.